**Извјештај о провођењу**

**Акционог плана за унапређење људских права и основних слобода ЛГБТИ особа у Босни и Херцеговини**

**(Извјештајни период: јул 2022. – децембар 2023. године)**

мај, 2024. године

**САДРЖАЈ**

[СКРАЋЕНИЦЕ 3](#_Toc172146751)

[УВОД 4](#_Toc172146752)

[РЕЗИМЕ 6](#_Toc172146753)

[I СТРАТЕШКИ ЦИЉ: Обезбиједити постојање ефикасних механизама заштите од дискриминације и злочина из мржње за ЛГБТИ лица 9](#_Toc172146754)

[I 1. Усклађивање и редовно праћење кривичних закона у погледу злочина из мржње према ЛГБТИ лицима 9](#_Toc172146755)

[I 2. Обука носилаца правосудних функција о дискриминацији ЛГБТИ лица и злочинима почињеним из мржње према ЛГБТИ лицима 10](#_Toc172146756)

[I 3. Обука професионалаца/ки у области здравствене заштите, образовања, социјалне заштите, рад и запошљавање, о правима и слободама ЛГБТИ лица 11](#_Toc172146757)

[I 4. Унаприједити сарадњу надлежних органа у погледу остваривања права на слободу окупљања 12](#_Toc172146758)

[I 5. Редовне обуке за полицијске службенике о правима и слободама ЛГБТИ лица и за поступање у случају злочина из мржње према ЛГБТИ лицима 13](#_Toc172146759)

[I 6. Редовна обука државних службеника/ца о правима и слободама ЛГБТИ лица 14](#_Toc172146760)

[I 7. Проводити активности на развоју капацитета за ефикасну подршку релевантним институцијама у провођењу АП-а 15](#_Toc172146761)

[II СТРАТЕШКИ ЦИЉ 2: Обезбиједити једнака права ЛГБТИ лицима у свим областима јавног и приватног живота 17](#_Toc172146762)

[II 1. Анализирати правне препреке са којима се сусрећу лица које живе у истополним заједницама 17](#_Toc172146763)

[II 2. Анализирати и промовисати постојеће модалитете промјене пола за држављане/ке БиХ (медицински и административни аспекти) 18](#_Toc172146764)

[II 3. Доношење смјерница за поступање у случајевима ЛГБТИ лица као тражилаца азила и обука службеника 20](#_Toc172146765)

[II 4. Утврдити право на бесплатну правну помоћ за ЛГБТИ лица слабог имовног стања 20](#_Toc172146766)

[III СТРАТЕШКИ ЦИЉ 3: Развијена свијест о потреби за сузбијањем предрасуда и стереотипа о ЛГБТИ лицима 22](#_Toc172146767)

[III 1. Провођење активности у образовним институцијама о спречавању предрасуда и стереотипа према ЛГБТИ лицима 22](#_Toc172146768)

[III 2. Укључивање спортских савеза у борбу против хомофобије и трансфобије на спортским догађајима 23](#_Toc172146769)

[III 3. Дефинисање смјерница за медијско извјештавање о изазовима са којима се сусрећу ЛГБТИ лица 24](#_Toc172146770)

[III 4. Јавно реаговати на кршење права, предрасуде и стереотипе према ЛГБТИ лицима 25](#_Toc172146771)

[III 5. Провести анализу о постојећим предрасудама и стереотипима према ЛГБТИ лицима 26](#_Toc172146772)

[III 6. Провођење кампања с циљем дизања свијести о дискриминацији ЛГБТИ лица 26](#_Toc172146773)

[IV Праћење и извјештавање 27](#_Toc172146774)

[IV 1. Израда обрасца за извјештавање 27](#_Toc172146775)

[IV 2. Извјештавање о проведеним активностима 27](#_Toc172146776)

[Прилог 1: Преглед напретка у односу на активности Акционог плана 29](#_Toc172146777)

# 

# СКРАЋЕНИЦЕ

|  |  |
| --- | --- |
| АРП БиХ МЉПИ БиХ    АП ЛГБТИ | Агенција за равноправност полова Босне и Херцеговине Министарства за људска права и избјеглице Босне и Херцеговине  Акциони план за унапређење људских права и основних слобода ЛГБТИ лица у Босни и Херцеговини |
| БиХ | Босна и Херцеговина |
| БД БиХ  БХАС | Брчко Дистрикт Босне и Херцеговине  Агенција за статистику Босне и Херцеговине |
| ЦЕСТ | Центар за едукацију судија и тужилаца |
| ЕУ | Европска унија |
| ФБиХ | Федерација Босне и Херцеговине |
| ФМОИН  ФМКС  ФМФ  ФМП  ФМЗ  ФМРСП  ГЦ ФБиХ | Федерало министарство образовања и науке  Федерално министарство културе и спорта  Федерално министарство финансија  Федерално министарство пољопривреде  Федерално министарство здравства  Федерално министарство рада и социјалне политике  Гендер центар Федерације Босне и Херцеговине |
| ГЦ РС | Гендер центар Републике Српске |
| ГАП БиХ | Гендер акциони план Босне и Херцеговине |
| ЛГБТИ  МЦП БиХ | Лезбејке, гејеви, бисексуална, трансродна и интерполна лица  Министарство цивилних послова Босне и Херцеговине |
| МП БиХ | Министарство правде Босне и Херцеговине |
| МСП БиХ | Министарство спољних послова Босне и Херцеговине |
| МЉПИ БиХ | Министарство за људска права и избјеглице Босне и Херцеговине |
| МПП РС  МЗСЗ РС  НВО | Министарство привреде и предузетништва Републике Српске  Министарство здравља и социјалне заштите Републике Српске  Невладина организација |
| ПС БиХ  ПД ПС БиХ | Парламентарна скупштина БиХ  Представнички дом Парламентарне скупштине БиХ |
| РС | Република Српска |
| СИПА | Државна агенција за истраге и заштиту |
| *SIDA* | Шведска агенција за међународни развој |
| СОГИ  УКЦ РС  УН | Сексуална оријентација и родни идентитет  Универзитетски клинички центар Републике Српске  Уједињене нације |
| УНСА  УНДП | Универзитет у Сарајеву  Развојни програм Уједињених нација |
| *UNFPA* | Популациони фонд Уједињених нација |
| *USAID* | Агенција за међународни развој Владе САД |
| СЕ  СМ БиХ  ВСТС | Савјет Европе  Савјет министара Босне и Херцеговине  Високи судски и тужилачки савјет Босне и Херцеговине |
| ЗоРП БиХ | Закон о равноправности полова у Босни и Херцеговини |

## УВОД

Савјет министара Босне и Херцеговине је на 54. сједници, одржаној 27. јула 2022. године, на приједлог Министарства за људска права и избјеглице Босне и Херцеговине, усвојио Акциони план за унапређење људских права и основних слобода ЛГБТИ особа у Босни и Херцеговини за период 2021-2023. године (у даљнем тексту: Акциони план).

Усвајање Акционог плана Босне и Херцеговине у области права ЛГБТИ лица је у складу са Мишљењем о захтјеву Босне и Херцеговине за чланство у Европској унији, у којем се закључује да заштита и укљученост рањивих група још увијек нису на одговарајућем нивоу, што се посебно односи на (између осталих) ЛГБТИ лица. Један од 14 кључних приоритета Босне и Херцеговине у реализацији Споразума о стабилизацији и придруживању је приоритет 13, који гласи: *„Унаприједити заштиту и инклузију рањивих група, посебно (…) ЛГБТИ лица”*. Такође, препорука Европске комисије са 5. састанка Пододбора за правду, слободу и безбједност, одржаног у децембру 2020. године, гласи: *„Усвојити низ државних оквира политика у вези са заштитом и провођењем људских права, укључујући забрану дискриминације, заштиту припадника мањина, једнакост ЛГБТИ лица и транзициону правду”,* док се у закључцима са 6. састанка поменутог Пододбора, одржаног у децембру 2022. године, инсистира на провођењу Акционог плана.Усвајање Акционог плана забиљежено је у Извјештају Европске комисије о Босни и Херцеговини за 2022. годину као корак у испуњењу 14 кључних приоритета у реализацији Споразума о стабилизацији и придруживању Босне и Херцеговине у Европску унију.

Акциони план је израдила експертска група, сачињена од 25 представника/ца надлежних институција Босне и Херцеговине, Федерације Босне и Херцеговине, Републике Српске, Брчко Дистрикта Босне и Херцеговине и цивилног друштва. Радом радне групе је координисала Агенција за равноправност полова Босне и Херцеговине Министарства за људска права и избјеглице Босне и Херцеговине. Техничку подршку изради Акционог плана пружио је пројекат Европске уније и Савјета Европе „Промоција различитости и једнакости у Босни и Херцеговини“.

Акционим планом су постављена три општа циља:

1. Једнаке могућности и забрана дискриминације,
2. Једнака права у свим областима живота и
3. Друштво поштовања различитости.

Како би био остварен напредак у постизању наведених општих циљева, идентификована су сљедећа четири стратешка циља:

1. Обезбиједити постојање ефикасних механизама заштите од дискриминације и злочина из мржње за ЛГБТИ лица,
2. Обезбиједити једнака права ЛГБТИ лицима у свим областима јавног и приватног живота,
3. Развијена свијест о потреби за сузбијањем предрасуда и стереотипа о ЛГБТИ лицима и
4. Праћење и извјештавање.

Министарство за људска права и избјеглице Босне и Херцеговине је Савјету министара Босне и Херцеговине доставило Акциони план на усвајање актима 10-37-2-2832-103/16 од 17.6.2021. године и бр. 10-37-2-2832-106/16 од 27.7.2021. године. Такође, актом 10-37-2-2832-108/16 од 22.6.2022. године – је достављена и Допуна материјала за Савјет министара, у вези са продужењем рока важења Акционог плана до 2024. године.

Због застоја у раду Савјета министара Босне и Херцеговине, Акциони план је уврштен у дневни ред и усвојен тек у јулу 2022. године, када је Савјет министара, након периода неактивности, наставио са одржавањем редовних сједница. Такође, трајање провођења од 18 мјесеци је кратак период и за анализу постигнутог напретка у провођењу, које је потребно за сериозну и информисану израду новог Акционог плана. Због тога је Савјет министара Босне и Херцеговине, на 37. сједници одржаној 1. фебруара 2024. године, на приједлог Министарства за људска права и избјеглице БиХ, донио закључак којим се период за провођење Акционог плана продужава до краја 2025. године.

У складу са Акционим планом, институције и органи надлежни за провођење Акционог плана на нивоу институција Босне и Херцеговине, Федерације Босне и Херцеговине, Републике Српске и Брчко Дистрикта БиХ редовно сарађују, размјењују информације и усклађују активности, као и редовно достављају информације о постигнућима и остале показатеље с циљем израде јединственог извјештаја о провођењу Акционог плана. Такође, Агенција за равноправност полова Босне и Херцеговине, Министарства за људска права и избјеглице Босне и Херцеговине, у складу са Акционим планом, припрема извјештај о провођењу Акционог плана, на основу информација прикупљених од институција и органа надлежних за провођење, и доставља Савјету министара Босне и Херцеговине на разматрање и усвајање.

Овај први Годишњи извјештај о провођењу Акционог плана је сачињен на основу информација прикупљених од институција надлежних за провођење активности и невладиних организација и обухвата период од усвајања Акционог плана, јул 2022. године до 31. децембра 2023. године. Напомињемо да су у Извјештају поменути и неки резултати активности реализованих и у 2021. години, у периоду кад је Акциони план био у процедури усвајања на Савјету министара Босне и Херцеговине.

## РЕЗИМЕ

**Овај Извјештај презентује најважније информације о активностима релевантним за постизање општих и стратешких циљева Акционог плана за унапређење људских права и основних слобода ЛГБТИ особа у Босни и Херцеговини у периоду провођења закључно са крајем 2023. године.**

**Увидом у обим и значај мјера и активности проведених у извјештајном периоду, може се констатовати напредак у провођењу АП ЛГБТИ. Као што је презентовано у овом Извјештају, реализован је већи број значајних активности које доприносе постизању законских, институционалних и друштвених предуслова за већу равноправност полова и ЛГБТИ лица у Босни и Херцеговини.**

Од усвајања АП ЛГБТИ, Босна и Херцеговина биљежи благи, али континуиран напредак у Европском „дугином индексу“, којег годишње објављује Међународна геј и лезбејска асоцијација *ILGA-Europe*[[1]](#footnote-1). Индекс за 2022. годину је износио 37.8%, а индекс за 2024. годину за Босну и Херцеговину износи преко 40.25, што позиционира Босну и Херцеговину у средину љествице европских земаља, а испред многих чланица ЕУ попут Италије, Чешке, Словачке, Мађарске, Лихтенштајна, као и већине земаља региона као што су Србија, Сјеверна Македонија или Албанија.

Министар за људска права и избјеглице БиХ, др Севлид Хуртић, је у мају 2023. године приступио заједничкој министарској декларацији поводом Међународног дана борбе против хомофобије, лезбофобије, бифобије, трансфобије и интерсексфобије поводом *IDAHOT* дана у организацији Владе Исланда. Усвојени документ снажно резонује са стратешким циљевима Акционог плана за унапређење људских права и основних слобода ЛГБТИ лица у Босни и Херцеговини и пружа значајан инпулс провођењу активности предвиђених планом.

Интензивиране су обуке са полицијским службеницима, правосудним органима, здравственим радницима и академском заједницом, а тема „Заштита права и слобода ЛГБТИ лица у Босни и Херцеговини“ уврштена је у План обука Агенције за државну службу Босне и Херцеговине и прва обука за државне службенике/службенице институција Босне и Херцеговине је одржана у децембру 2023. године, у реализацији АРП БиХ МЉПИ БиХ.

Иницијатива АРП БиХ МЉПИ БиХ, упућена Одјељењу за сексуалну оријентацију и родни идентитет Савјета Европе, Босна и Херцеговина, резултирала је да Босна и Херцеговина буде предмет тематског прегледа на тему „Приступ ЛГБТИ лица здравственим услугама“. Преглед је проведен у склопу Европског тематског прегледа провођења Препоруке Комитета министара Савјета Европе 2010(5).

АРП БиХ МЉПИ БиХ и ФМУП су Федералном министарству здравства упутили иницијативе за израду прописа којим би требало дефинисати потребну документацију у вези са питањем промјене пола. Такође је ФМУП информисао владу ФБиХ да донесе закључке како би се обавезало ФМЗ да се дефинише медицинска документација за промјену пола. Такође, министарство је инфомисало Владу и о захтјевима за промјену пола и ознаке пола као и о упућеном захтјеву за оцјену уставности компатибилности Закона о матичним књигама Федерације БиХ са одредбама Европске конвенције о људским правима.

У јуну 2023. године на снагу је ступио сет правила из области емитовања које је усвојио Савјет Регулаторне агенције за комуникације Босне и Херцеговине (РАК) а који, између осталог, укључује Кодекс о програмским садржајима и Кодекс о комерцијалним комуникацијама којима је прописана забрана дискриминације (укључујући и сексуалну оријентацију као основу) у програмима пружалаца медијских услуга, као и у комерцијалним комуникацијама. РАК је израдио Смјернице за примјену поменутих кодекса. У Смјерницама за примјену Кодекса о програмским садржајима, у дијелу који се тиче обавезе поштивања људског достојанства и забране дискриминације у програмима носилаца дозвола, посвећена је засебна секција начину извјештавања о ЛГБТ темама.

Унапријеђена је сарадња надлежних органа у области слободе окупљања и у извјештајном периоду су успјешно и без инцидената одржане три “Поворке поноса” у Сарајеву. Додатне мјере безбједности су 2023. године биле знатно мање и Поворка нешто отворенија према грађанима, што се може оцијенити као значајан помак у сарадњи са полицијом.

У извјештајном периоду су сва кантонална тужилаштва на подручју ФБиХ именовала контакт тужиоца/тељку за запримање пријава о инцидентима и кривичним дјелима почињеним из мржње према ЛГБТИ лицима. Као резултат интензивних активности на сензибилизовању и изградњи капацитета носилаца/тељки правосудних функција истичемо и прву пресуду у БиХ којом је установљена дискриминација на основу сексуалне оријентације, родног идентитета и полних карактеристика донесена на Кантоналном суду у Сарајеву у априлу 2022. године. Такође, у Тузланском и Сарајевском кантону, и Брчко Дистрикту, су именовани контакт-полицајци за рад са ЛГБТИ заједницом.

У склопу редовних активности Гендер центра ФБиХ на пружању подршке кантонима на усвајању Гендер акционих планова, током 2021. године усвојени су ГАП Зеничко-добојског кантона, ГАП Тузланског кантона и ГАП Унско-санског кантона. У 2023. години усвојена је и друга генерација ГАП-а Кантона Сарајево. Сви ови стратешки планови садрже мјере које се односе на унапређење положаја ЛГБТИ лица.

Закључком Владе ФБиХ из јуна 2023. године, Федералном министарству правде, Федералном министарству рада и социјалне политике, Федералном министарству унутрашњих послова и Федералном министарству здравства је наложено предлагање чланова експертне групе ради израде Нацрта закона о животним заједницама лица истог пола. Федерално министарство правде је упутило према Влади Федерације БиХ приједлог чланова експертне групе, те се очекује формално именовање исте.

У Федерацији Босне и Херцеговине, у девет од десет кантона су усвојени Закони о пружању бесплатне правне помоћи, уз изузетак Средњобосанског кантона у којем тренутно траје Јавна расправа.

У Републици Српској је Закон о остваривању права на бесплатну правну помоћ донесен за вријеме израде Акционог плана. Чланом 7. Закона прецизирано је да право на бесплатну правну помоћ, између осталих, остварују: „... и лица без обзира на пол, полни идентитет, сексуалну опредјељеност...или друго лично својство“. Закон о остваривању права на бесплатну правну помоћ у Републици Српској („Службени гласник Републике Српске“, број 67/20) је донесен за вријеме израде Акционог плана.

У оквиру редовних активности Клинике за психијатрију Универзитетског кличног центра Републике Српске у Бањој Луци се реализују услуге психијатријске процјене и психолошке подршке са родноинконгруетним лицима. Клиника има Кабинет за трансродна стања и сарађује са ендокринологом из УКЦ РС.

У склопу иницијативе представника/ца Републике Српске за израду информативних материјала о могућностима промјене пола и смјерница и/или водича за здравствене раднике у раду са родноинконгруентним или интерполним лицима, су обављени разговори са представницима Савјета Европе у вези са техничком подршком у реализацији ове активности која је планирана за наредни извјештајни период.

Скупштина Брчко Дистрикта Босне и Херцеговине је у фебруару 2023. године усвојила Закон о измјенама и допунама Кривичног закона Брчко Дистрикита БиХ, у правцу усклађивања са Истанбулском и Ланзароте конвенцијом. Поред осталог, законом се проширују заштићене основе и регулише позивање на насиље или мржњу усмјерену према одређеном лицу или групама због њихове националне, расне, вјерске или етничке припадности, боје коже, пола, сексуалног опредјељења, инвалидитета, родног идентитета, поријекла или каквих других особина.

Овакво рјешење у погледу ЛГБТИ - инклузивних заштићених основа је раније уведено у Кривичном закону Републике Српске, усвојеном 2017. године („Службени гласник РС“, број 64/17).

Упркос уложеним напорима јавног и невладиног сектора у провођењу активности Акционог плана које су презентоване у овом Извјештају, као и очигледног напретка у одређеним аспектима живота ЛГБТИ лица у Босни и Херцеговини, положај и права ЛГБТИ лица у Босни и Херцеговини, а посебно у областима правног признавања рода, породичног права и приступа здравству за трансродна лица, још увијек нису усклађене са европским стандардима, а велики простор за побољшање постоји и кад је у питању познавање, осјетљивост и перцепција ЛГБТИ питања код носилаца и носитељки јавних функција, запослених у јавном сектору и у широј јавности. Напредак у поменутим областима уједно представља приоритетан задатак провођења Акционог плана у наредном временском периоду.

## I СТРАТЕШКИ ЦИЉ: Обезбиједити постојање ефикасних механизама заштите од дискриминације и злочина из мржње за ЛГБТИ лица

### I 1. Усклађивање и редовно праћење кривичних закона у погледу злочина из мржње према ЛГБТИ лицима

|  |  |
| --- | --- |
| *Индикатори за праћење провођења активности* | *Остварени напредак* |
| Број проведених анализа о усклађености кривичних закона/утицају постојећих одредби | 2 |
| Број приједлога за измјене и допуне | 1 |
| % усвојених приједлога | 100% |

Акционим планом је потврђена потреба додатног унапређења постојећег кривично-правног оквира у погледу квалифкације говора мржње према ЛГБТИ лицима као кривичног дјела. Овакав налаз је потврђен од стране бројних међународних организација које прате стање у овој области. У оквиру ЕУ ИПА пројекта „ЕУ за људска права и антидискриминацију“, чији је директни корисник МЉПИ БиХ, АРП БиХ, ГЦ ФБиХ и ГЦ РС, проведена је анализа усклађености прописа са Законом о равноправности полова у Босни и Херцеговини и Законом о забрани дискриминације која, између осталог, укључује и анализу кривичних закона у погледу злочина из мржње према ЛГБТИ лицима. Конкретне препоруке поменуте анализе представљају приоритете за провођење у наредном периоду.

Значајан напредак је остварен израдом анализа усклађености Кривичног закона Брчко Дистрикта Босне и Херцеговине. Ова анализа резултирала је иницијативом за измјене и допуне Кривичног закона БД БиХ у смислу регулисања говора мржње с циљем заштите права ЛГБТИ лица. Анализа и иницијатива су реализоване од стране Сарајевског отвореног центра. На основу поменуте анализе, Правосудна комисија БД БиХ је утврдила приједлог Закона о измјенама и допунама Кривичног закона Брчко Дистрикита БиХ, у правцу усклађивања Кривичног закона Брчко Дистрикта БиХ са Истанбулском и Ланзароте конвенцијом. Наведени приједлог закона је у вријеме закључења извјештајног периода био у скупштинској процедури. Током консултација на Нацрт овог закона радна група је прихватила коментар СОЦ и Фондације Лара и дефинисано је кривично дјело 355а „Јавно изазивање и подстицање насиља и мржње“, како би се прошириле заштићене основе и регулисало позивање на насиље или мржњу усмјерену према одређеном лицу или групама због њихове националне, расне, вјерске или етничке припадности, боје коже, пола, сексуалног опредјељења, инвалидитета, родног идентитета, поријекла или каквих других карактеристика.

Овакво рјешење у погледу ЛГБТИ - инклузивних заштићених основа је раније уведено у Кривичном закону Републике Српске, усвојеном 2017. године („Службени гласник РС“, број 64/17).

Парламент ФБиХ је усвојио, у првом читању, Нацрт измјена и допуна Кривичног закона ФБиХ. Инициране су активности на формирању експертне радне групе чији ће задатак да се односи на припрему Нацрта закона о измјенама и допунама Казненог закона Федерације БиХ, друго читање. Предвиђено је да се у оквиру припреме Нацрта разматрају све иницијативе, коментари и сугестије о предложеним измјенама и допунама Казненог закона Федерације БиХ које је Федерално министарство правде запримило за вријеме трајања Јавне расправе и након њеног закључења, укључујући и Препоруку ЦМ/Рец (2022)16 Одбора министара Савјета Европе о броби против говора мржње од 20.5.2022. године.

### I 2. Обука носилаца правосудних функција о дискриминацији ЛГБТИ лица и злочинима почињеним из мржње према ЛГБТИ лицима

|  |  |
| --- | --- |
| *Индикатори за праћење провођења активности* | *Остварени напредак* |
| Број израђених планова и програма за извођење обука | 7 |
| Број проведених обука | 7 |
| % обухвата обукама носилаца правосудних функција | Није доступно |

Анализом која је претходила изради Акционог плана је потврђена потреба за обуком носилаца правосудних функција о новим правним рјешењима у погледу дискриминације, као и кривичних дјела почињених из мржње у односу на ЛГБТИ лица. Управо је из тог разлога као један од предуслова за успјешно провођење нових правних рјешења препозната потреба за континуираном обуком носилаца правосудних функција.

У складу са Програмом почетне обуке и Програмом стручног усавршавања Центра за едукацију судија и тужилаца ФБиХ за 2023. годину, између осталог, су реализоване обуке на сљедеће теме у вези са ЛГБТИ питањима: „Људска права ЛГБТИ лица у БиХ и правни механизми њихове заштите – искуства из БиХ и регије“, „Припадници рањивих група као свједоци у поступку“ (између осталог припадници ЛГБТИ популације) и „Говор мржње и злочини из мржње“, „Онлајн обука о родној равноправности “ и „Откривање и гоњење починилаца родно заснованог насиља у Босни и Херцеговини - Међународни стандарди, нова кривичноправна рјешења, постојеће праксе и преостали изазови“.

У Републици Српској се, у оквиру Програма стручног усавршавања и почетне обуке судија и тужилаца, сваке године организује континуирана обука за судије и тужиоце за припаднике рањивих група (дјеца, ЛГБТИ, лица с инвалидитетом, маргинализоване категорије). Јавна установа Центар за едукацију судија и јавних тужилаца Републике Српске је, између осталог, организовала обуке на тему „Људска права ЛГБТИ лица у Босни и Херцеговини“ и „Људска права ЛГБТИ лица у БиХ и правни механизми њихове заштите“.

Током 2023. године је примјећен пораст интересовања од стране носилаца правосудне функције за ућешће на семинарима у области родно заснованог насиља, насиља у породици, родне равноправности и заштите права ЛГБТИ лица. Босна и Херцеговина је на првом мјесту по комплетирању Онлајн обуке о родној равноправности коју је креирао *AIRE* Центар за све земље Западног Балкана.

СОЦ је у 2022. години одржао заједничку дводневну едукацију за тужиоце/тељке кантоналних тужилаштава Унско-санског, Посавског, Босанско-подрињског, Средњобосанског, Кантона 10 и Западно-херцеговачког кантона. Након едукације је именовано шест контакт лица при наведеним тужилаштвима које ће бити задужене за запримање пријава о инцидентима и кривичним дјелима почињеним из мржње, тако да су у извјештајном периоду сва кантонална тужилаштва на подручју ФБиХ именовала контакт тужиоца/тељку за запримање пријава о инцидентима и кривичним дјелима почињеним из мржње према ЛГБТИ лицима.

Као резултат интензивних активности на сензибилизацији и изградњи капацитета носилаца/тељки правосудних функција истичемо и прву пресуду у БиХ којом је установљена дискриминација на основу сексуалне оријентације, родног идентитета и полних карактеристика, која је донесена на Кантоналном суду у Сарајеву у априлу 2022. године. Према жалби коју је покренуо СОЦ и коју је водио као једну од својих стратешких парница, судски процес се водио укупно двије године и шест мјесеци и релевантан је јер први пут након 13 година од усвајања Закона о забрани дискриминације донесена пресуда којом су заштићена права ЛГБТИ лица у БиХ. Пресуда је важна и због тога јер је тужена дискриминаторно иступала као јавно лице, односно кантонална заступница у Скупштини Кантона Сарајево.

### I 3. Обука професионалаца/ки у области здравствене заштите, образовања, социјалне заштите, рад и запошљавање, о правима и слободама ЛГБТИ лица

|  |  |
| --- | --- |
| *Индикатори за праћење провођења активности* | *Остварени напредак* |
| Број проведених анализа о потребама за обуком (ТНА) | 0 |
| Број израђених планова и програма за извођење обука | 5 |
| Број обука 5 и % обухвата професионалаца/ки | н/а |

Потреба за обуком носилаца и свих професионалаца у области здравствене заштите, образовања, социјалне заштите, рад и запошљавање, о новим правним рјешењима у погледу дискриминације као и кривичних дјела почињених из мржње у односу на ЛГБТИ лица је утврђена анализом која је претходила изради Акционог плана и због тога представља једну од приоритетних активности током провођења.

У Парламентарној скупштини Босне и Херцеговине у организацији АРП БиХ МЉПИ БиХ и подршку ЕУ/СЕ пројекта „Промоција различитости и једнакости у БиХ“ је 12. децембра 2023. године организован округли сто „Приступ ЛГБТИ лица здравственим услугама у БиХ“. Округли сто је уједно имао за циљ и јачање капацитета у овој области за око 40 представника релевантних институција са нивоа институција Босне и Херцеговионе, ентитета, кантона и локалних заједница, завода, медицинских радника/ца, организација цивилног друштва, посебно оних које представљају ЛГБТИ лица, Савјета Европе и других међународних организација и стручњака/стручњакиња. Експерти/киње Савјета Европе презентовали су прелиминарну анализу Савјета Европе на тему приступа здравству за ЛГБТИ у Босни и Херцеговини, а округли сто је био прилика да релевантни домаћи актери пруже повратну реакцију на поменуту анализу, као и за дијалог с циљем разматрања постојећих мјера, политика и закона у овој области.

У мају 2022. године је одржана обука за представнике Федералног министарства образовања и науке у сарадњи са кантоналним министарствима образовања и просвјетно-педагошким институцијама, Министарства просвјете и културе Републике Српске и Одјељења за образовање Брчко Дистрикта. За обуку је израђен и посебан план и програм, а ова активност је реализована у оквиру пројекта „Промоција различитости и једнакости у БиХ“, којег финансирају ЕУ и Савјет Европе, а проводи Кабинет СЕ у БиХ.

Гендер центар ФБиХ је пружао подршку успостављању Гендер акционих планова у кантонима ФБиХ. Значајно је истаћи да Гендер акциони планови Зеничко-добојског кантона, Тузланског кантона и Унског-санског кантона садрже мјере које се односе на унапређење положаја ЛГБТИ лица укључујући активност израде водича за здравствене раднике како на најбољи начин да се поступа са трансродним и интерполним лицима.

Године 2021. је одржан онлајн тренинг „Минимални пакет услуга у области сексуалног и репродуктивног здравља и права у случају ванредних ситуација (МИСП)“ на којима је вршена обука препознавања рањивих група међу којима и припадника ЛГБТИ популације у ванредним ситуацијама за здравствене и нездравствене раднике. Оспособљено је 11 нових МИСП тренера, што има велики значај, с обзиром да је раније био само један из Републике Српске за цијелу Босну и Херцеговину. На радионицама у Сарајеву и Требињу су учествовали доктори медицине различитих специјалности и медицинске сестре. На радионицама за нездравствене раднике су учествовали представници полиције, градске управе, цивилне заштите, социјалне заштите, невладиних организација и просвјетни радници, док су на радионицама за младе учествовали студенти и представници удружења младих.

Израђено је Упутство за организоваењ активности за очување сексуално-репродуктивног здравља, превенцију родно заснованог насиља и одговор на њега у ванредним ситуацијама у локалним заједницама у Републици Српској, те је израђен Акциони план за заштиту сексуалног и репродуктивног здравља и превенцију и одговор на родно засновано насиље у ванредним ситуацијама за Бању Луку, Приједор, Бијељину, Сребреницу и Требиње за здравствени и нездравствени сектор, са намјером да исти послужи као основа за израду Акционих планова за остале општине и градове у Републици Српској. Такође, Министарство здравља и социјалне заштите Републике Српске је иницирало израду Ресурсног пакета за одговор пружалаца здравствених услуга у Републици Српској на родно засновано насиље.

У склопу пројекта Унапређење права и положаја трансродних лица у БиХ, који проводи Сарајевски отворени центар, као дио *USAID*-овог Програма подршке заштити људских права *INSPIRE*, уз учешће актера Љекарске коморе ФБиХ је израђен план и програм за онлајн едукацију за докторе/ице на тему здравствене заштите трансродних лица. Као резултат, развијена је и на платформи [е-медикација.ба](https://www.e-medikacija.ba/), доступна **едукација за здравствене раднике/це о здрављу трансродних лица и поступцима медицинског прилагођивања пола**. СОЦ је, између осталог, за запослене у домовима здравља у Кантону Сарајево, у априлу 2023. године одржао обуку на тему медицинских аспеката транс-инклузивне здравствене заштите.

### I 4. Унаприједити сарадњу надлежних органа у погледу остваривања права на слободу окупљања

|  |  |
| --- | --- |
| *Индикатори за праћење провођења активности* | *Остварени напредак* |
| Број одржаних састанака | 10 |
| Број потписаних протокола о сарадњи | 0 |
| Одржаних јавних скупова на безбједан начин | 3 |

Право на слободу окупљања је регулисано Уставом БиХ, уставима ентитета и кантона, Статутом Брчко Дистрикта БиХ, законима ентитета и кантона, али и заштићено међународним документима које је БиХ ратификовала или усвојила у свој правни систем, као што је Европска конвенција о заштити људских права и основних слобода. Сви ови документи гарантују право грађана/ки у БиХ на слободно окупљање, које смије бити ограничено само ради заштите безбједности људи и имовине. Међутим, искуства показују да се организатори/ке јавних скупова који се односе на окупљање ЛГБТИ лица сусрећу са додатним ризицима и изазовима. Због тога је предвиђена активности који се односи на потребу унапређења сарадње надлежних органа у погледу остваривања права на слободу окупљања.

Током провођења Акционог плана, унапријеђена је сарадња надлежних органа у области слободе окупљања и у извјештајном периоду су успјешно и без инцидената одржане три “Босанскохерцеговачке поворке поноса” у Сарајеву.

Уз учешће представника/ца МУП-а РС, МУП-ова Сарајевог и Тузланског Кантона, Полиције Брчко Дистрикта БиХ, као и невладиног сектора, у јуну 2023. године је, уз техничку подршку регионалног пројекта Европске уније и Савјета Европе, одржан тродневни састанак са гостима из полиције Црне Горе, у вези са правом на слободу окупљања/одржавање „Поворке поноса“.

Организациони одбор „Босанскохерцеговачке поворке поноса“ током организације Поворке одржава низ састанака са МУП-ом Кантона Сарајево на утврђивању мјера безбједности. МУП КС се показао професионалан и коректан у свом раду. Додатне мјере безбједности су 2023. године биле знатно мање и Поворка нешто отворенија према грађанима, што се може оцијенити као значајан помак у сарадњи са полицијом.

МУП Републике Српске је у мају 2021. године са представницима СОЦ-а одржао састанак на тему слободе окупљања, односно пројекта „Унапређење слободе окупљања“.

У полицијским агенцијама Тузланског и Сарајевског кантона и Полицији Брчко Дистрикта су у септембру 2022. године, уз техничку подршку регионалног пројекта Европске уније и Савјета Европе, именова контакт лица за сарадњу са ЛГБТИ заједницом. У Тузланском кантону су израђена два протокола: Протокол поступања у случају дискриминације над ЛГБТИ лицима и Протокол поступања у случајевима насиља над ЛГБТИ лицима. Усвајање и примјена протокола се очекују у наредном временском периоду.

### I 5. Редовне обуке за полицијске службенике о правима и слободама ЛГБТИ лица и за поступање у случају злочина из мржње према ЛГБТИ лицима

|  |  |
| --- | --- |
| *Индикатори за праћење провођења активности* | *Остварени напредак* |
| Број израђених планова и програма за извођење обука | 3 |
| Број обука | 12 |
| % обухвата обукама полицијских службеника/ца | н/а |

Полицијски службеници су кључни за провођење прописа који се односе на права и слободе ЛГБТИ лица и прописа у погледу злочина из мржње према ЛГБТИ лицима. Управо је из тог разлога као један од предуслова за успјешно провођење нових правних рјешења препозната потреба континуиране обуке полицијских службеника.

Према подацима Федералног МУП-а, током 2023. године одржане су сљедеће обуке: Говор мржње и кривична дјела почињена из мржње и слобода окупљања - 345 полазника; Родно засновано насиље у породици - 341 полазник: Јачање капацитета кривичног правосуђа за борбу против родно заснованог насиља у породици у Југоисточној Европи - 27 полазника.

Током 2021, 2022. и 2023. године, 762 кадета Полицијске академије ФБиХ је присуствовало семинарском дијелу полицијске обуке у вези са сензибилизацијом полицијских службеника у раду са ЛГБТИ заједницом. Током обуке се кадети обучавају и о значају начела селективности и сензибилизације који се односи на обзирно и прилагођено поступање полиције према жртвама свих кривичних дјела, а поготово према жртвама инцидената из мржње као виктимизованим и маргинализованим групацијама. Посебан сегмент Плана и програма се односи на семинарски дио реализације полицијске обуке који обухвата и “Родно засновано насиље и Акциони план за провођење Резолуције УН 1325“. Садржај полицијске обуке који се односи на индикаторе злочина из мржње је интегрисан у План и програм полицијске обуке, те да се сви кадети током полицијске обуке на основу истог Плана и програма оспособљавају што значи да су сви кадети у одређеном сегменту оспособљени за препознавање индикатора и за реаговање на злочине из мржње.

Дводневна обука за 20 полицијских службеника/ца из 10 полицијских јединица Републике Српске на тему злочина из мржње/говора мржње заснованих на сексуалној оријентацији и/или родном идентитету је одржана у јулу 2021. године уз техничку подршку регионалног пројекта Европске уније и Савјета Европе. Исте године је израђен План и програм за провођење обуке за полицијске службенике Републике Српске о препознавању и поступању у случајевима злочина из мржње на основу сексуалне оријентације и/или родног идентитета (један) и одржане двије обуке са укупним бројем од 30 полицијских службеника/ца из РС-а по питању злочина из мржње мотивисаног СОГИ-ом.

У јулу 2022. године је реализована дводневна обука за 25 запосленика из 10 различитих затворских установа у БиХ (Бијељина, Мостар, Бусовача, Добој, Сарајево, Тузла, Орашје, Фоча, Бања Лука, Зеница и Државни затвор), као и Министарства правде РС и АРП БиХ МЉПИ БиХ, на тему третмана ЛГБТИ затвореника са посебним фокусом на трансродна лица. Поред тога, током 2022. године одржана је основна обука о родно заснованом насиљу за 324 полазника и обука на тему „Јачање заштите жртава сексуалног насиља у БиХ и кривична дјела силовања“ - 354 полазника. Поменуте обуке су реализоване уз подршку ЕУ/СЕ пројекта „Промоција различитости и једнакости у БиХ“ у оквиру којега је у септембру 2023. године одржана и обука о ЛГБТИ правима и за Полицију Брчко Дистрикта Босне и Херцеговине. Поред тога, у току 2022. године, одржана је основна обука о родно заснованом насиљу за 324 полазника и обука на тему „Јачање заштите жртава сексуалног насиља у БиХ и кривична дјела силовања“ – 354 полазника.

### I 6. Редовна обука државних службеника/ца о правима и слободама ЛГБТИ лица

|  |  |
| --- | --- |
| *Индикатори за праћење провођења активности* | *Остварени напредак* |
| Број израђених планова и програма за извођење обука | 2 |
| Број обука | 4 |
| % обухвата обукама државних службеника/ца | н/а |

Државни службеници су по правилу група професионалаца са којима грађани најчешће долазе у контакт, али и који су у позицији да својим дјеловањем унапређују правни оквир и услуге за остваривање права и слобода ЛГБТИ лица. Израда система редовних обука за државне службенике стога има потенцијал да значајно унаприједи институционални одговор у овој области друштвеног живота.

Тема „Заштита права и слобода ЛГБТИ лица у Босни и Херцеговини“ је уврштена у План обука за 2023. годину Агенције за државну службу Босне и Херцеговине и прва обука је реализована у децембру 2023. године уз учешће 17 државних службеника/ца из институција Босне и Херцеговине. Обуку је изводила АРС БИХ МЉПИ БИХ, а сегмент обуке „жива библиотека“, у којем су полазницима своја искуства износили припадници/припаднице ЛГБТИ заједнице, подржан је од стране ЕУ/СЕ.

У склопу редовних активности Гендер центра ФБиХ на пружању подршке кантонима на усвајању Гендер акционих планова, током 2021. године су усвојени ГАП Зеничко-добојског кантона и ГАП Тузланског кантона који садрже мјере које се односе на унапређење положаја ЛГБТИ лица.

СОЦ је у јулу 2022 године одржао едукацију за службенике МУП-ова у ФБиХ, РС и Одјељења за јавни регистар Брчко Дистрикта БиХ у вези са административном промјеном ознаке пола у личном документу.

### I 7. Проводити активности на развоју капацитета за ефикасну подршку релевантним институцијама у провођењу АП-а

|  |  |
| --- | --- |
| *Индикатори за праћење провођења активности* | *Остварени напредак* |
| Број активности изградње капацитета Агенције за равноправност полова у БиХ / Министарства за људска права и избјеглице, ГЦ ФБиХ и ГЦ РС-а у сарадњи са другим учесницима | 1 |

АРП БиХ МЉПИ БиХ, ГЦ ФБиХ и ГЦ РС-су институције које већ дуги низ година проводе активности и усмјеравају рад надлежних институција у погледу одговора за унапређења права и слобода ЛГБТИ лица. За наставак ових активности је и даље потребно јачати капацитете ових институција како би подршка била настављена и била што ефикаснија.

Кроз чланство у Експертној комисији Савјета Европе за сексуалну оријентацију, родни идентитет, родно изражавање и сексуалне карактеристике (*ADI SOGI ESC*) и Европској мрежи владиних контакт лица за ЛГБТИ питања (*EFPN*) земаља чланица Савјета Европе, као и кроз редовно учествовање у раду годишњих европских *IDAHOT* - Форума у организацији Одјељења за сексуалну оријентацију и родни идентитет Савјета Европе,представници АРП БиХ МЉПИ БиХ развијају капацитете кроз размјену информација и стицање знања о позитивним праксама и новим правним и политичким рјешењима унапређења положаја ЛГБТИ лица у земљама чланицама Савјета Европе.

Учешће у раду поменутих органа је, осим стицања знања, резултирало и значајним међу-владиним контактима, као и конкретним облицима подршке Савјета Европе, напорима Босне и Херцеговине у овој области, као што је објављивање Водича за полицијско поступање у случајевима злочина из мржње (2020), организација Међународне радионице у Сарајеву на тему трансродних и интерполних лица (2018), које су реализоване уз учешће и техничку подршку Одјељења за сексуалну оријентацију и родни идентитет Савјета Европе и Кабинета Савјета Европе у БиХ**,** као и, 2023. године, укључивање Босне и Херцеговине у тематски преглед Савјета Европе на тему приступа ЛГБТИ лица здравственим услугама.

У извјештајном периоду су, уз подршку ЕУ/СЕ пројекта „Промоција различитости и једнакости у БиХ“, ојачани капацитети АРП БиХ МЉПИ БиХ у области израде алата за мониторинг и извјештавање о провођењу АП ЛГБТИ (ексел табела). У поступку извјештавања је уочен простор за побољшање у дијелу праћења и прикупљања емпиријских података по индикаторима, што ће представљати приоритет за даљну изградњу капацитета запослених у институцијама надлежним за праћење и провођење активности.

## II СТРАТЕШКИ ЦИЉ 2: Обезбиједити једнака права ЛГБТИ лицима у свим областима јавног и приватног живота

### II 1. Анализирати правне препреке са којима се сусрећу лица које живе у истополним заједницама

|  |  |
| --- | --- |
| *Индикатори за праћење провођења активности* | *Остварени напредак* |
| Број идентификованих препрека | 14 |
| Број приједлога за отклањање препрека | 1 (приједлог је закључак радне групе да је неопходно израдити засебан закон за истополна партнерства) |

У Босни и Херцеговини не постоји законско рјешење које би истополним паровима омогућило регистровање животне или истополне заједнице. Посљедица таквог стања се огледа у ускраћивању остваривања низа права која би регистрацијом ове заједнице настала између партнера, првенствено имовна, право на насљеђивање, остваривање здравствене заштите итд.

Интерресорна радна група, коју је предводио Кабинет премијера Влада Федерације БиХ и у којој су учествовали представници/це ФМП, ФМРСП, ФМУП-а, ФМЗ, уз подршку СОЦ-а, СЕ и Амбасаде Краљевине Холандије у БиХ, је у априлу 2021. године израдила Извјештај о раду са приједлогом прописа које је потребно донијети на подручју Федерације БиХ како би истополни парови из животне заједнице могли остварити своја права која произилазе из Европске конвенције за заштиту људских права и основних слобода.

Извјештај и Приједлог закључака су достављени Влади ФБиХ која је у новембру 2022. године донијела закључак да МУП ФБиХ треба организовати Јавну расправу у вези са овим питањем, односно да ли је потребно доношење Закона о истополним партнерствима.

Јавна расправа је организована у децембру 2022. године уз учешће представника/ца МУП-а ФБиХ, општина/градова из читаве ФБиХ, кантоналних министарстава правде, кантоналних министарстава унутрашњих послова, кантоналних центара за социјални рад, СОЦ-а и других активиста/киња и експерата/киња и лица у истополним заједницама, Универзитета у Сарајеву и уз подршку и учешће ЕУ/СЕ пројекта „Промоција различитости и једнакости у Босни и Херцеговини“. Закључак Јавне расправе је био да је потребно да се донесе Закон о истополним заједницама.

С обзиром да је поменути Извјештај отишао на Владу ФБиХ у претходном сазиву, и да је у међувремену формирана нова Влада, закључак нове Владе је био да се повуку све информације које нису у међувремену стављене на дневни ред. Тако да је ФМУП у јулу 2023. године поново комплетирао тај радни материјал и, с обзиром да се ради о питањима и чињеницама из децембра 2022. године, је поново прослиједио приједлог Влади да усвоји закључак да задужи Министарство правде ФБиХ да приступи изради Закона о истополним заједницама.

Закључком Владе ФБиХ од 14.6.2023. године, Федералном министарству правде, Федералном министарству рада и социјалне политике, Федералном министарству унутрашњих послова и Федералном министарству здравства је наложено предлагање чланова експертне групе ради израде Нацрта закона о животним заједницама лица истог пола. Федерално министарство правде је упутило према Влади Федерације БиХ приједлог чланова експертне групе, те се очекује формално именовање исте.

### II 2. Анализирати и промовисати постојеће модалитете промјене пола за држављане/ке БиХ (медицински и административни аспекти)

|  |  |
| --- | --- |
| *Индикатори за праћење провођења активности* | *Остварени напредак* |
| Број идентификованих препрека и број приједлога за отклањање препрека | 3 |
| Број информативних материјала о могућностима промјене пола | 2 |

Трансродним лицима у БиХ није омогућена правна промјена пола. Наиме, ознаку пола у личним документима и јединствени матични број могу да промијене тек након извршеног “потпуног“ медицинског прилагођивања пола. Према законима о матичним књигама ентитета и Брчко Дистрикта, те интерним правилима министарстава здравства и МУП-ова ентитета и Брчко Дистрикта, након прегледа документације донесене из иностранства, МУП-ови поништавају стари и издају нови јединствени матични број и рјешење на основу којег лице може промијенити остале личне документе.

Иницијатива АРП БиХ МЉПИ БиХ, упућена Одјељењу за сексуалну оријентацију и родни идентитет Савјета Европе, Босна и Херцеговина, је резултирала да Босна и Херцеговина буде предмет тематског прегледа на тему „Приступ ЛГБТИ лица здравственим услугама”. Преглед је проведен у склопу Европског тематског прегледа провођења Препоруке Комитета министара Савјета Европе 2010(5). АРП БиХ МЉПИ БиХ је, у оквиру поменутог прегледа, у децембру 2023. године, организовала округли сто на којем су релевантним представницима/ама органи управе из сектора здравства, здравствених установа са свих нивоа власти у БиХ, као и цивилног друштва, презентовани прелиминарни резултати тематског прегледа.

АРП БиХ МЉПИ БиХ је у јуну 2023. године доставила Федералном министарству здравља приједлог текста Правилника о начину прикупљања медицинске документације, те утврђивању услова и претпоставки за промјену пола или животу у другом родном идентитету Федерације Босне и Херцеговине, са молбом да исти размотри за даљну процедуру у оквиру законских овлашћења поменутог министарства. Приједлог текста су израдили експерти/киње СОЦ-а.

Федерално министарство унутрашњих послова континуирано проводи активности на рјешавању правног признавања рода. Министарство је актом број: 01-03-02-2-986/23 од 24.5.2023. године доставило Федералном министарству здравства Информацију о захтјевима за промјену пола, односно промјене ознаке пола у Федерацији БиХ и затражило достављање мишљења у року од осам дана од дана пријема наведеног акта. ФМУП је упутило већи број ургенција Федералном министарству здравства и до дана сачињавања овог Извјештаја није запримило тражено мишљење. ФМУП је подузело све мјере и активности у рјешавању наведеног питања, те подржава предузимање свих активности ради што боље сарадње надлежних органа, а с циљем остваривања основних статусних права грађанки и грађана. ФМУП је упутило иницијативу Федералном министарству здравства за израду прописа којим би требало да се дефинише потребна документацију у вези са питањем промјене пола. Такође, ФМУП је информисало владу ФБиХ да се донесу закључци како би се обавезало ФМЗ да се дефинише медицинска документација за промјену пола. Такође, министарство је инфомисало Владу и о захтјевима за промјеном пола и ознаке пола као и о упућеном захтјеву за оцјену уставности компатибилности Закона о матичним књигама Федерације БиХ са одредбама Европске конвенције о људским правима.

Што се тиче менталног здравља, искорак у рјешавању дискриминације на основу сексуалне оријентације, родног идентитета и сексуалних карактеристика је направљен израдом Нацрта закона о заштити менталног здравља ФБиХ (2023.) са сљедећим приједлозима одредби:

* + Забрана дискриминације - наведена сексуална оријентација, родни идентитет и полне карактеристике,
  + Достојанство и интегритет лица са менталним потешкоћама - заштита од насиља на основу сексуалне оријентације, родног идентитета и полних карактеристика,
  + Одговорности за информисање јавности о менталном здрављу - борба против стереотипа, предрасуда и штетних поступака према лицима са сметњама у менталном здрављу у свим областима живота, укључујући и оне на основу старости, инвалидитета, пола, сексуалне оријентације, родног идентитета и полних карактеристика.

Примјер пружања родно афмирмишућих здравствених услуга је Универзитетски клинички центар РС гдје се у посљедњих пет година на Клиници за психијатрију пружају услуге психолошког савјетовања за процес транзиције, као и психолошке припреме за процесе промјене ознаке пола у личним документима. У оквиру редовних активности Клинике за психијатрију УКЦ РС у Бањој Луци се реализују услуге психијатријске процјене и психолошке подршке са родноинконгруетним лицима. Клиника има Кабинет за трансродна стања и сарађује са ендокринологом из УКЦ РС. Такође, издају препоруке ендокринолога за промјену ознаке пола, као и стручна мишљења за наставак транзиције у Србији.

Поред тога, у оквиру иницијативе представника/ца Републике Српске за израду информативних материјала о могућностима промјене пола и смјерница и/или водича за здравствене раднике у раду са родноинконгруентним или интерполним лицима, обављени су разговори са представницима Савјета Европе у вези са техничком подршком у реализацији ове активности која је планирана за наредни извјештајни период.

Експертизи у овој области доприноси дјеловање СОЦ-а који након што је 2016. године издао публикацију „Трансформација – Модели правног регулисања прилагођавања пола“, је 2022. године издао и публикацију „Мапирање и анализа правних прописа и пракси о промјени ознаке пола у документима“.

Поред тога, СОЦ и Фондација „Крила наде“ су током 2021. и 2022. године провели пројекат под називом „Регионализација ЛГБТИ инклузивне психосоцијалне подршке и приступа услугама менталног здравља у Босни и Херцеговини“, чији је циљ био створити окружење у којем ће ЛГБТИ лица бити охрабрена и подржана у приступу системима менталног здравља који пружају инклузивне и сензибилизоване услуге, те ојачати и проширити институционалну мрежу (центри за ментално здравље и центри за социјални рад) и мрежу организација цивилног друштва из Тузле, Мостара, Зенице, Приједора, Бања Луке, Бијељине које пружају психосоцијалну подршку за ЛГБТИ лица у БиХ – укључујући сесије психотерапије и вршњачког савјетовања. Током провођења пројекта, услуге психсоцијалне подршке су биле бесплатне за ЛГБТИ лица. Фондација „Крила наде“ и Удружење за психолошку процјену, помоћ и савјетовање „Домино“ настављају да пружају психосоцијалну подршку ЛГБТИ лицима бесплатно (кроз пројектну сарадњу са СОЦ-ом).

### II 3. Доношење смјерница за поступање у случајевима ЛГБТИ лица као тражилаца азила и обука службеника

|  |  |
| --- | --- |
| *Индикатори за праћење провођења активности* | *Остварени напредак* |
| Број донесених смјерница | 0 |
| % обучених службеника/ца који раде на захтјевима | н/а |
| Број захтјева који су обрађени у складу са смјерницама | н/а |

Када су у питању ЛГБТИ лица као тражиоци азила, правни оквир је у великој мјери усклађен са стандардима ЕУ. Закон о азилу и Закон о странцима, усвојени 2015. односно 2016. године, у највећем дијелу су преузели одредбе релевантних директива ЕУ. У Аналитичком извјештају уз Мишљење Европске комисије о захтјеву Босне и Херцеговине за чланство у Европској унији, је констатовано да је „Законодавство у неким областима, посебно о странцима и азилу, у великој мјери усклађено са *acquis* -ом“.

Закон о азилуБиХ прописује забрану дискриминације по било којем основу прописаном Законом о забрани дискриминације те употребу родноосјетљивог језика. Закон је дјелимично усклађен са ЗоЗД и ЗоРП.

### II 4. Утврдити право на бесплатну правну помоћ за ЛГБТИ лица слабог имовног стања

|  |  |
| --- | --- |
| *Индикатори за праћење провођења активности* | *Остварени напредак* |
| Број закона којима је утврђено право | 10 |

Бесплатна правна помоћ је облик остваривања права физичког лица на правично суђење и једнак приступ правди пред судом и другим органима, чије трошкове у потпуности, или дјелимично сноси надлежни орган за пружање бесплатне правне помоћи. Право на бесплатну правну помоћ обухвата и право на ослобађање од такси, које се остварује у складу са прописима о таксама. Лице која оствари право на бесплатну правну помоћ пред надлежним органом у мјесту свог пребивалишта, односно боравишта, ужива то право на територији БиХ

У Федерацији Босне и Херцеговине, у девет од десет кантона су усвојени Закони о пружању бесплатне правне помоћи, уз изузетак Средњобосанског кантона у којем тренутно траје Јавна расправа. Важећи кантонални закони, без изузетка, садрже одредбе о забрани дискриминације корисника бесплатне правне помоћи. Корисници бесплатне правне помоћи имају право на бесплатну правну помоћ, под условима прописаним законом, без обзира на њихову расу, боју коже, језик, вјеру, етничку припадност, национално или социјално поријекло, везе са националном мањином, политичко или друго увјерење, чланство у синдикату или другом удружењу, образовање, пол, полно изражавање или оријентацију, као и сваку другу околност која има за сврху или посљедицу да им онемогући или угрози признавање, уживање или остваривање на равноправној основи права утврђених кантоналним прописима о пружању бесплатне правне помоћи.

Закон о остваривању права на бесплатну правну помоћ у Републици Српској је донесен за вријеме израде Акционог плана. Чланом 7. Закона прецизирано је да право на бесплатну правну помоћ, између осталих, остварују: „... и лица без обзира на пол, полни идентитет, сексуалну опредјељеност...или друго лично својство“. Закон о остваривању права на бесплатну правну помоћ у Републици Српској („Службени гласник Републике Српске“, број 67/20) је донесен за вријеме израде Акционог плана.

## III СТРАТЕШКИ ЦИЉ 3: Развијена свијест о потреби за сузбијањем предрасуда и стереотипа о ЛГБТИ лицима

### III 1. Провођење активности у образовним институцијама о спречавању предрасуда и стереотипа према ЛГБТИ лицима

|  |  |
| --- | --- |
| *Индикатори за праћење провођења активности* | *Остварени напредак* |
| Број израђених материјала | н/а |
| Број проведених активности | 6 |

Сва доступна истраживања потврђују да су предрасуде и стереотипи према ЛГБТИ лицима изражени, те да ЛГБТИ лица због тога трпе узнемиравање, малтретирање и дискриминацију. Упркос законодавству које забрањује дискриминацију по основу сексуалне оријентације и родног идентитета, скоро половина (49%) испитаних наводи да су били дискриминисани или малтретирани у претходних 12 мјесеци. Трансродна лица су више угрожене, при чему 80% испитаних наводи таква искуства. Дискриминација се јавља и у образовном систему и на радном мјесту, што онемогућава ЛГБТИ лица да дају свој пуни допринос развоју друштва у којем живе.

АРП БиХ МЉПИ БиХ је пружала техничку асистенцију *USAID/INSPIRE* пројекту у фази дизајнирања и провођења програма грант средстава невладиним организацијама у вези са правима ЛГБТИ лица. Циљ асистенције је била идентификација приоритетних и адекватних области дјеловања, као и усклађеност програма грант средстава са стратешким циљевима АП ЛГБТИ БиХ.

Федерално министарство образовања и науке је у Годишњем плану рада за 2024. годину, као и Трогодишњем плану рада за период 2024-2026. година, уврстило активност под називом „Подршка пројектима уклањања предрасуда младих према ЛГБТИ популацији“.

У Републици Српској је поменута тема укључена на часовима одјељенске заједнице у свим основним и средњим школама, уз позитивне повратне информације и прихватање различитости. Пракса показује да млађе генерације сасвим другачије реагују на различитости и прихватају их без предрасуда, само незнатној мањини дјеце и омладине је различитост страна, што се може приписати патријархалном и ауторитарном васпитању.

У Брчко Дистрикту Босне и Херцеговине активности у овој области још увијек нису реализоване усљед бојазни да би недовољна едукованост школског особља (директора, стручних сарадника и наставника) недостатак информација, материјала о приступу и потребама ЛГБТИ популације довела до неадекватног и недовољно стручног приступа у провођењу активности.

На Високој медицинској школи у Приједору је у оквиру предмета „Ментално здравље у заједници“ уврштена тема трансродности.

У другој половини 2021. године је проведена прва правна Клиника из међународног и европског људског права са фокусом на права ЛГБТИ лица у реализацији НВО „ЕЛСА“ (European Law Student Association Sarajevo). Поред особља Правног факултета у Сарајеву, учествовало је 25 студената/ица из БиХ, Сарајевски отворени центар и други активисти/експерти.

Поред тога, у мају и јуну 2023. године су реализоване двије активности кроз „живу библиотеку“. У једној од њих учествовало је 28 студената права са свих правних факултета (јавних) у Босни и Херцеговини гдје су разговарали са ЛГБТИ лицима. Друга активност је проведена у средњим школама, у оквиру чега је до краја 2023. године реализовано седам „живих библиотека“, гдје је једна од „књига“ било геј лице, у Сарајеву, Зеници, Брчко-Дисктрикту, Орашју и Грудама. Укупан број учесника/ца био је 15.

Поменуте активности су реализоване у оквиру пројекта ЕУ/Савјет Европе „Промоција различитости и једнакости на Западном Балкану“ и учешће НВО „ЕЛСА“.

СОЦ је током 2022. и 2023. године одржавао предавања студентима/кињама Правног факултета Универзитета у Сарајеву на тему људских права ЛГБТИ лица. Такође, СОЦ је 2022. године одржао предавања на исту тему и на Академији сценских умјетности и Факултету политичких наука УНСА.

У извјештајном периоду је започела реализација пројекта „Безбједнe школе за ЛГБТИ младе - За слободу у различитости ван четири зида!“ којег, у оквиру *USAID/INSPIRE* пројекта, проводи Хелсиншки одбор за људска права Бијељина. Активности укључују директан рад са психолозима, педагозима и другим стручним сарадницима из средњих школа са подручја десет локалних заједница у БиХ, а други правац на директан рад са средњошколцима, међу којима су и ЛГБТИ млади, ослушкивање њихових потреба и дилема, едукација о људским правима и проблематици ЛГБТИ лица у БиХ и модели превенције насилничког понашања на основу сексуалне оријентације и родног идентитета. Локације на којима се пројекат проводи су Бијељина, Брчко, Тузла, Зеница, Горажде, Вишеград, Фоча, Требиње, Ливно и Бихаћ.

### III 2. Укључивање спортских савеза у борбу против хомофобије и трансфобије на спортским догађајима

|  |  |
| --- | --- |
| *Индикатори за праћење провођења активности* | *Остварени напредак* |
| Број израђених материјала | 0 |
| Проведених активности | 0 |

Укључивање спортских савеза у борбу против хомофобије и трансфобије на спортским догађајима представља активност која има могућност да унаприједи напоре за сузбијање говора мржење према ЛГБТИ лицима.

Министарство цивилних послова Босне и Херцеговине је током 2023. године одржало састанке са Олимпијским комитетом БиХ и ентитетским министарствима надлежним за спорт. Договорено је да се организује радионица на којој ће бити позвани представници спортских савеза на нивоу ентитета и кровних савеза у БиХ. Изражена је спремност Олимпијског комитета да се организује радионица за спортске савезе на нивоу БиХ на тему унапређења људских права и основних слобода ЛГБТИ лица у Босни и Херцеговини. Такође је утврђена спремност ентитеских министарства да се организује радионица за спортске савезе и клубове на нивоу ентитета, те онлајн састанак са представницима Брчко Дистрикта.

Федерално министарство културе и спорта нема надлежност да утиче на спортске савезе кад је ријеч о борби против хомофобије и трансфобије на спортским догађајима. Међутим, министарство подржава/суфинансира рад спортских савеза на основу пројеката са којима они аплицирају на Јавне позиве Министарства. Стога, уколико би се неки савез пријавио са пројектом који се тиче борбе против хомофобије и трансфобије, био би подржан од стране овог Министарства. Уставну надлежност када је ријеч о спорту имају кантони, а Министарство је исказало отвореност за разговор и координацону улогу кад је ријеч о предметној активности.

У Републици Српској, прије сваке спортске приредбе, организатор је у сарадњи са МУП РС дужан да обезбиједи несметано и безбједно одржавање спортске приредбе и да предузме мјере којима се спречава и онемогућује избијање насиља и недоличног понашања гледалаца, нпр. у 2023. години, прије одржавања „Српска опен“ у тенису, или каратеу, прије сваке фудбалске утакмице итд. Сарадња са представницима МУП РС и организатора спортских приредби се одвија успјешно и несметано, а требало би да се напомене да је у Републици Српској, како наведеним, тако и осталим законодавством, преузета Сен Дени Конвенција о интегрисаном приступу безбједности, заштити и услугама на фудбалским утакмицама и другим спортским приредбама.

### III 3. Дефинисање смјерница за медијско извјештавање о изазовима са којима се сусрећу ЛГБТИ лица

|  |  |
| --- | --- |
| *Индикатори за праћење провођења активности* | *Остварени напредак* |
| Број израђених материјала | 3 |
| Број проведених активности | 3 |

Поштивање људских права ЛГБТИ лица у медијском контексту посредно се обезбјеђује путем регулаторних и саморегулаторних механизама у БиХ, али и кроз примјену етичких кодекса.

У јуну 2023. године је ступио на снагу сет правила из области емитовања које је усвојио Савјет Регулаторне агенције за комуникације Босне и Херцеговине (РАК) а који, између осталог, укључује Кодекс о програмским садржајима и Кодекс о комерцијалним комуникацијама којима је прописана забрана дискриминације (укључујући и сексуалну оријентацију као основу) у програмима пружалаца медијских услуга, као и у комерцијалним комуникацијама. РАК је израдио Смјернице за примјену поменутих кодекса. У Смјерницама за примјену Кодекса о програмским садржајима, у дијелу који се тиче обавезе поштивања људског достојанства и забране дискриминације у програмима носилаца дозвола, је посвећена засебна секција начину извјештавања о ЛГБТ темама.

Иако Смјернице за провођење Кодекса нису обвезујући документи за носиоце дозвола РАК-а, они служе као инструменти пружаоцима аудиовизуелних медијских услуга који су под надлежношћу РАК-а да што ефикасније примјене обавезујуће одредбе прописане кодексима, што у сваком случају укључује и извјештавање о ЛГБТИ темама.

Надаље, у контексту извјештавања који се тиче Акционог плана, Правилом 96/2023 о пружању услуга платформи за размјену видеозаписа прописане су, између осталог, обавезе пружалаца услуга платформи за размјену видеозаписа за предузимање одговарајућих мјера у погледу заштите шире јавности од програма, видеозаписа које су генерисали корисници и аудиовизуелних комерцијалних комуникација који шире, оправдавају, подстичу и/или стварају јасан и непосредан ризик од подстицања мржње, насиља или дискриминације на основу пола, расе, етничке припадности, националности, вјере или увјерења, инвалидности, потешкоћа у развоју, старости, сексуалне оријентације, родног идентитета и полних карактеристика, социјалног поријекла или на основу било које друге околности која има за сврху или посљедицу да било којем лицу онемогући или угрожава признавање, уживање или остваривање, на равноправном основу, њених права и слобода. РАК ће у наредном периоду донијети посебну инструкцију за оцјену примјерености мјера заштите које су предузели пружаоци услуга платформи за размјену видеозаписа.

План и програм рада РАК-а на годишњој основи укључује мониторинг поштивања правила и прописа из области емитовања, те изрицање санкција у случајевима утврђених кршења. Осим тога редовне активности предвиђене програмом рада институције подразумијевају и акитвности на унапређењу регулаторног оквира као и промоцији медијске и информационе писмености. У периоду извјештавања, запримљен је један приговор на садржај информативног програма јавне телевизијске станице у којем је, између осталог, емитована информација о појави мајмунске грознице, те је наведено да у овом контексту у ризичне групе спадају лица са високоризичним понашањем и геј популација. Агенција у предметном случају није утврдила кршење правила и прописа Агенције, али је у обраћању станици приликом завршетка процедуре, истакла потребу појачане уредничке одговорности приликом извјештавања, те скренула пажњу да су у конкретном случају доступне званичне информације и извјештаји Свјетске здравствене организације који наводе да поједине групе могу бити у повећаном ризику, али не указују на то да се ова заразна болест заснива искључиво на одређеној сексуалној преференцији.

### III 4. Јавно реаговати на кршење права, предрасуде и стереотипе према ЛГБТИ лицима

|  |  |
| --- | --- |
| *Индикатори за праћење провођења активности* | *Остварени напредак* |
| Број реакција јавних институција | 6 |

**Сузбијање свих облика изражавања, укључујући медије и интернет, који се разумно могу сматрати могућим извором подстицања, ширења или промовисања мржње или других облика дискриминације хомосексуалних, бисексуалних и трансродних лица једна је од обавеза свих земаља. Такав „говор мржње“ треба да се забрани и јавно осуди сваки пут када се појави.**

**Поводом напада на активисте за права ЛГБТИ лица у суботу, 18. марта у Бањој Луци и угрожавања права ЛГБТИ као мањинске групе, замјеница министра за људска права и избјеглице Босне и Херцеговине Душка Јуришић се састала са представницима Организационог одбора босанскохерцеговачке „Поворке поноса“. Замјеница министра је осудила поменуте догађаје и изразила подршку организаторима.** Представници Организационог одбора су изразили захвалност за правовремену реакцију Министарства за људска права и избјеглице БиХ и за подршку да се у својој континуираној борби не осјећају сами.

АРП БиХ МЉПИ БиХ је у марту 2023. године издала два Јавна саопштења у којима осуђује понашање грађана према учесницим догађаја у вези са ЛГБТИ правима у Бањој Луци. Институција Омбудсмена за људска права је, такође, осудила нападе на ЛГБТИ активисте у Бањој Луци и позвала на обезбјеђење основних права као и санкционисање нападача.

Поводом поменутих догађаја у Бањој Луци у марту 2023. године, градоначелник Бање Луке и предсједник Републике Српске су осудили поменуте догађаје путем медија и позвали да се на свако насиље мора сносити кривична одговорност.

### III 5. Провести анализу о постојећим предрасудама и стереотипима према ЛГБТИ лицима

|  |  |
| --- | --- |
| *Индикатори за праћење провођења активности* | *Остварени напредак* |
| Анализа проведена | 1 |

Предрасуде и стереотипи представљају основни узрок кршење људских права и слобода, дискриминације, говора мржње и злочина почињених из мржње усмјерених према ЛГБТИ лицима. Разумијевање динамике и интезитета предрасуда и стереотипа је стога кључно за усмјеравање свих активности овог Акционог плана.

У извјештајном периоду, СОЦ је реализовао и објавио истраживања „Прихватање са дистанце - Ставови према хомосексуалности, бисексуалности, трансродности и интерполности у Босни и Херцеговини“ и „Бројеви који равноправност значе 3. - Анализа резултата истраживања проблема и потреба ЛГБТИ лица у БиХ у 2023. години“. У поређењу са ранијим истраживањима забиљежен је благи позитиван тренд у разумијевању ЛГБТИ тема, при чему 45,6% испитаника/ца лично познаје некога из заједнице, развијајући емпатију, те значајно смањење постотка оних који би користили или су им прихватљиви различити облици насиља и дискриминације над ЛГБТИ лицима. Ипак, утврђено је стање далеко од задовољавајућег, што може илустровати податак да преко 35% лица из узорка сматра ЛГБТИ лица болеснима, и данас, 35 година након што је Свјетска здравствена организација депатологизовалаа хомосексуалност.

### III 6. Провођење кампања с циљем дизања свијести о дискриминацији ЛГБТИ лица

|  |  |
| --- | --- |
| *Индикатори за праћење провођења активности* | *Остварени напредак* |
| Број активности које се проводе годишње | 5 |
| Број институција које проводе активности | 1 |

Промјена и утицај на предрасуде и стереотипе неопходни су за одржив напредак у погледу права и слобода ЛГБТИ лица. Активности промоције, укључујући и кампање, омогућавају приступ широј јавности с циљем измјене постојећих (негативних) ставова према ЛГБТИ лицима.

АРП БиХ МЉПИ БиХ је у извјештајном периоду издала пет саопштења за јавност с циљем скретања пажње босанскохерцеговачке јавности на важност питања унапређења стања ЛГБТИ лица и то: поводом усвајања Акционог плана за ЛГБТИ, обиљежавања Дана видљивости трансродних лица и 17. маја, Међународног дана борбе против хомофобије, лезбофобије, бифобије, трансфобије и интерсексфобије – *IDAHOT*, који је, такође, уврштен и у календар значајних догађаја за људска права који усваја Савјет министара Босне и Херцеговине.

Министар за људска права и избјеглице БиХ др Севлид Хуртић је у мају 2023. године приступио заједничкој министарској декларацији поводом Међународног дана борбе против хомофобије, лезбофобије, бифобије, трансфобије и интерсексфобије поводом *IDAHOT* дана у организацији Владе Исланда. Декларација коју су потписали министри надлежни за људска права и ЛГБТИ питања 30 држава чланица Савјета Европе под називом „Увијек заувијек, уједињени у различитости“ позива на обновљено опредјељење Савјета Европе и његовог Комитета министара, институција ЕУ и европских држава, према унапређењу права и једнакости ЛГБТИ лица широм Европе што захтијева снажан, јединствен одговор на растућу реакцију на људска права ЛГБТИ лица, и снажнију и циљану акцију на међународним форумима и развојем стандарда људских права и инклузивне политике које се баве вишеструким и укрштеним изазовима за ЛГБТИ лица.

СОЦ је у претходном периоду реализовао сљедеће кампање с циљем подизања свијести и ширења знања босанскохерцеговачке јавности о ЛГБТИ питањима: „Увијек подршка“, „Једнаки пред законом“, „СОЦ подкаст“, „*TransAwarnessWeek*“.

Европска унија и Савјет Европе су 2022. године реализовали кампанју „Блокирај мржњу. Подијели љубав“, с циљем унапријеђења свијести бх. Јавности о штетности говора мржње и нетолеранције, укључујући и према ЛГБТИ особама. У кампању су активно били укључени Министарство за људска права и избјеглице Босне и Херцеговине, Институција Омбудсмана за људска права, као и локалне заједнице Коњиц и Бијељина.

У организацији Хелсиншког одбора за људска права Бијељина, а у оквиру *USAID/INSPIRE* пројекта, реализовано је пет едукација за унапређивање вјештина организација цивилног друштва, послодаваца и синдиката за сузбијање дискриминације и узнемиравања ЛГБТИ запосленика, те обезбјеђење подршке за ЛГБТИ лица и подизање свијести о препрекама и изазовима са којима су ЛГБТИ лица суочена. На свих пет едукација присуствовало је укупно 152 учесника, од којих су 85 биле жене, а 67 њих мушкарци.

## IV Праћење и извјештавање

### IV 1. Израда обрасца за извјештавање

|  |  |
| --- | --- |
| *Индикатори за праћење провођења активности* | *Остварени напредак* |
| Израђен образац за извјештавање по АП-у, | 1 |
| Број годишњих захтјева за информације достављених надлежним институцијама | 10 |

Израда алата за праћење и извјештавање напретка у провођењу Акционог плана за ЛГБТИ (ексел табела) је битна јер омогућава системско праћење свих активности и мјера, обезбјеђујући транспарентност извјештавања и једноставну евалуацију постигнућа помоћу аналитичких алата. Овај алат ствара осјећај одговорности међу задуженима за провођење мјера и пружа подршку менаџменту у доношењу информисаних одлука. Такође помаже у бољем планирању ресурса и служи као вриједна документација за будуће референце и унапређења. Све ове карактеристике доприносе ефикасном, транспарентном и одговорном провођењу Акционог плана за ЛГБТИ лица.

### IV 2. Извјештавање о проведеним активностима

|  |  |
| --- | --- |
| *Индикатори за праћење провођења активности* | *Остварени напредак* |
| % надлежних институција које су доставиле Извјештај Министарству за људска права и избјеглице БиХ | 90% |
| Број годишњих извјештаја о АП | 1 |

АРП БиХ МЉПИ БиХ је реализовала серију консултативних састанака са релевантним институцијама у вези са провођењем Акционог плана и извјештавањем. Састанци на којима су учествовали и које су подржали представници/представнице Савјета Европе су одржани са институцијама на нивоу Босне и Херцговине, Брчко Дистрикта, Владе Федерације БиХ и Владе Републике Српске (6.6. и 7.11.2023. године, Сарајево, 27.9.2023. године, Брчко, 6.10.2023. године, Бања Лука).

Утврђени су бројни изазови у изради извјештаја, укључујући варијабилан квалитет података, недостатак стандардизације у приступу и ограничене ресурсе у неким институцијама. Иако је 90% институција доставило своје извјештаје, још увијек је потребно јачати њихове капацитете како би се побољшао квалитет извјештаја и праћење Акционог плана. Оснаживање капацитета укључује обуку особља, унапређење методологије прикупљања и анализе података те обезбјеђивање адекватних ресурса за континуирано праћење напретка и извјештавање.

### Прилог 1: Преглед напретка у односу на активности Акционог плана

|  |  |  |  |
| --- | --- | --- | --- |
| **СТРАТЕШКИ ЦИЉ 1**  **Обезбиједити постојање ефикасних механизама заштите од дискриминације и злочина из мржње за ЛГБТИ лица** | | | |
|  | Показатељ | Носиоци одговорности | Фаза реализације |
| **Активност 1.1. Усклађивање и редовно праћење кривичних закона у погледу злочина из мржње према ЛГБТИ лицима** | # проведених анализа о усклађености кривичних закона/утицају постојећих одредби  # број приједлога за измјене и допуне  % усвојених приједлога | Министарство правде БиХ  Министарство правде ФБиХ  Министарство правде РС  Правосудна комисија Брчко Дистрикта БиХ | У фази реализације |
| **Активност 1.2. Обука носилаца правосудних функција о дискриминацији ЛГБТИ лица и злочинима почињеним из мржње према ЛГБТИ лицима** | # израђених планова и програма за извођење обука  # проведених обука  % обухвата обукама носилаца правосудних функција | ЦЕСТ ФБиХ  ЦЕСТ РС Правосудна комисија БД | У фази реализације |
| **Активност 1.3. Обука професионалаца/ки у области здравствене заштите, образовања, социјалне заштите, рад и запошљавање, о правима и слободама ЛГБТИ лица** | # проведених анализа о потребама за обуком (ТНА)  # израђених планова и програма за извођење обука  #обука и % обухват професионалаца/ки | Надлежне образовне и здравствене институције у партнерству са НВО,  Педагошки заводи,  Заводи за јавно здравство,  Федерално министарство образовања и науке у сарадњи са кантоналним министарствима образовања и просвјетно-педагошким институцијама,  Федерални завод за запошљавање, у сарадњи са другим надлежним федералним и кантоналним органима,  Федерално министарство здравља у сарадњи са кантоналним министарствима,  Министарство просвјете и културе Републике Српске,  Министарство социјалне и здравствене заштите у сарадњи са надлежним институцијама,  министарства у области рада и запошљавања,  Надлежни органи Брчко Дистрикта БИХ | У фази реализације |
| **Активност 1.4. Унаприједити сарадњу надлежних органа у погледу остваривања права на слободу окупљања** | # одржаних састанака и # потписаних протокола о сарадњи  # одржаних Јавних скупова на безбједан начин | МУП РС,  Кантонални МУП-ови,  Полиција Брчко Дистрикта БиХ | У фази реализације |
| **Активност 1.5. Редовне обуке за полицијске службенике о правима и слободама ЛГБТИ лица и за поступање у случају злочина из мржње према ЛГБТИ лицима** | # израђених планова и програма за извођење обука#обука и % обухвата обукама полицијских службеника | Министарство безбједности БиХ, Агенција за школовање и стручно усавршавање кадрова БиХ  Полицијска академија ФБиХ  Министарство унутрашњих послова РС  Федерално министарство унутрашњих послова у сарадњи са кантоналним МУП-овима  Полиција Брчко Дистрикта БиХ | У фази реализације |
| **1.6 Редовна обука државних службеника/ца о правима и слободама ЛГБТИ лица** | # израђених планова и програма за извођење обука#обука и % обухвата обукама државних службеника/ца | Агенција за државну службу БиХ,  Агенција за државну управу РС,  Агенција за државну службу ФБиХ | У фази реализације |
| **1.7 Проводити активности на развоју капацитета за ефикасну подршку релевантним институцијама у провођењу АП-а** | # активности изградње капацитета Агенције за равноправност полова у БиХ / Министарства за људска права и избјеглице, ФБиХ и ГЦ РС-а у сарадњи са другим учесницима | Агенција за равноправност полова у БиХ / Министарство за људска права и избјеглице, Гендер центар ФБиХ и Гендер центар РС | У фази реализације |
| **СТРАТЕШКИ ЦИЉ 2**  **Обезбиједити једнака права ЛГБТИ лицима у свим областима јавног и приватног живота** | | | |
|  | Показатељ | Носиоци одговорности | Фаза реализације |
| **Активност 2.1. Анализирати правне препреке са којима се сусрећу лица која живе у истополним заједницама** | # препрека идентификована и #приједлога за отклањање препрека | Министарство правде БиХ,  Министарство правде ФБиХ,  Министарство правде РС,  Правосудна комисија БД БиХ | У фази реализације |
| **Активност 2.2. Анализирати и промовисати постојеће модалитете промјене пола за држављане/ке БиХ (медицински и административни аспекти)** | # препрека идентификована и #приједлога за отклањање препрека  # информативних материјала о могућностима промјене пола | Министарство здравља и социјалне политике РС,  Федерално министарство здравља,  Одјељење за здравство и остале услуге БД БиХ,  Надлежна министарства правде и унутрашњих послова | У фази реализације |
| **Активност 2.3. Доношење Смјерница за поступање у случајевима ЛГБТИ лица као тражилаца азила и обука службеника** | # донесених смјерница  % обучених службеника који раде на захтјевима  # захтјева који су обрађени у складу са Смјерницама | Министарство правде БиХ,  Министарство безбједности БиХ | У фази реализације |
| **Активност 2.4. Утврдити право на бесплатну правну помоћ за ЛГБТИ лица слабог имовног стања** | # закона којима је утврђено право | Надлежна министарства правде и управе | У фази реализације |
| **СТРАТЕШКИ ЦИЉ 3**  **Развијена свијест о потреби за сузбијањем предрасуда и стереотипа о ЛГБТИ лицима** | | | |
|  | Показатељ | Носиоци одговорности | Временски оквир |
| **Активност 3.1. Провођење активности у образовним институцијама о спречавању предрасуда и стереотипа према ЛГБТИ лицима** | # израђених материјала  # проведних активности | Федерално министарство образовања и науке у сарадњи са кантоналним министарствима образовања и просвјетно-педагошким институцијама,  Министарство просвјете и културе Републике Српске,  Одјељење за образовање БД БиХ | У фази реализације |
| **Активност 3.2. Укључивање спортских савеза у борбу против хомофобије и трансфобије на спортским догађајима** | # израђених материјала  # проведних активности | Министарство цивилних послова БиХ,  Министарство породице, омладине и спорта РС,  Министарство културе и спорта ФБиХ,  Одјељење за привредни развој, спорт и културу БД БиХ | У фази реализације |
| **Активност 3.3. Јачање механизама за праћење медијског извјештавања о изазовима с којима се сусрећу ЛГБТИ лица** | # донесених смјерница  # анализа о поступању медија у складу са Смјерницама | Министарство за људска права и избјеглице БиХ,  Регулаторна агенција за комуникације БиХ | У фази реализације |
| **Активност 3.4. Јавно реаговати на кршење права, предрасуде и стереотипе према ЛГБТИ лицима** | # реакција јавних институција | Министарство за људска права и избјеглице БиХ,  Агенција за равноправност полова у БиХ / Министарство за људска права и избјеглице, Гендер центар ФБиХ и Гендер центар РС, Институција Омбудсмена за људска права БиХ | У фази реализације |
| **Активност 3.5. Провести анализу о постојећим предрасудама и стереотипима према ЛГБТИ лицима** | анализа проведена | Агенција за равноправност полова у БиХ / Министарство за људска права и избјеглице, Гендер центар ФБиХ и Гендер центар РС | У фази реализације |
| **Активност 3.6. Провођење кампања с циљем дизања свијести о дискриминацији ЛГБТИ лица и промоције слободе окупљања** | # активности које се проводе годишње  # институција које проводе активности | Агенција за равноправност полова у БиХ / Министарство за људска права и избјеглице, Гендер центар ФБиХ и Гендер центар РС | У фази реализације |
| **СТРАТЕШКИ ЦИЉ 4.**  **Праћење и извјештавање** | | | |
| **Активност 4.1. Израда обрасца за извјештавање** | израђен образац за извјештавање по АП  #годишњих захтјева за информације достављених надлежним институцијама | Министарство за људска права и избјеглице БиХ | Реализовано |
| **Активност 4.2. Извјештавање о проведеним активностима** | %надлежних институција које је доставило извјештај Министарству за људска права и избјеглице БиХ  #годишњих извјештаја о АП | Све институције надлежне у складу са АП | У фази реализације |

1. *https://rainbowmap.ilga-europe.org/* [↑](#footnote-ref-1)